Jørn Dohrmann (DF), 2009-01-22:
Det lyder jo til, at fru Ida Auken udmærket er klar over, at man godt kan stille nogle krav i byrådene, hvis man ønsker at gøre det.
Og der må vi jo så bare igen spørge: Hvor mange steder har SF fremsat et sådant forslag?
Mig bekendt er det ingen steder.
Det er også lidt beskæmmende, at man i diskussionen om det her forslag i dag siger, at hele oppositionen står bag det, og så har vi fire partier, der ikke er mødt op til diskussionen.
Jeg synes, det siger lidt om, at det jo er et forslag, som vi har diskuteret før, og at det igen tegner til, at man kun vil markere sig, men ikke reelt vil gå ind og tage et medansvar, for så havde man sagt, som ministeren også oplyste om, at det her med de 25.000 måske også kan være EU-stridigt.
Hvorfor så ikke anerkende, at vi skal tage et slagsmål, og sige, at det skal gælde alle?
Er man positiv over for, at det skal gælde alle, eller vil man bare lade forslaget her falde til jorden?
Der skal ikke herske nogen tvivl om, at Dansk Folkeparti også gerne ser, at vi sikrer, at vi har rent drikkevand, også i fremtiden.
Vi er i hvert fald enige i den intention, som vi ser i forslaget her, nemlig at det vil sikre, hvordan man kan bevare den unikke situation, som vi er i i Danmark, nemlig at vi har rent drikkevand, når vi åbner for hanerne.
Det, der er vigtigt for os, er selvfølgelig også, at vi går ind og ser på, hvad man så rent faktisk har gjort, og hvad vi kan gøre for at sikre, at drikkevandet fremover er så godt, at man bare kan åbne for hanen og så drikke det.
Vi ved jo, at der er nogle situationer i Danmark, som er opstået igennem tiden, og som vi gerne havde været foruden.
Bl.a. har vi jo set det, at man nogle steder har haft forureninger af drikkevandsreservoirerne.
Nogle af de steder, hvor man har skullet rense vandet, er der kommet nogle ting, nogle bakterier, i vandet, som ikke hører hjemme der, og som giver sygdomme.
Derfor er det også rigtigt, at det gælder om, at vi på forhånd kan udelukke de situationer.
Vi skal hele tiden følge med i, hvad det er for farlige giftstoffer, der f.eks. findes i vores undergrund, som kan trænge over i drikkevandet.
Men det alene gør det jo ikke, og flotte ord alene gør det ikke.
Allerede i dag har vi jo indført et system, hvorved vi får det kontrolleret.
Hvert femte år får man taget prøver af sit drikkevand; hvis man har en decentral vandforsyning, egen boring, egen brønd, så skal man i hvert fald have det kontrolleret dér.
Selvfølgelig er det også sådan, at man der, hvor man har større indvindingsområder, hvor man har flere, der er koblet på samme central, har meget mere kontrol med drikkevandet.
Men som vi ser det i Dansk Folkeparti, kan det her ikke stå alene.
Vi er nødt til at gå ind og også se på den situation, vi har i dag med terror og terrorsikring af f.eks. de her boringer, så man i hvert fald ikke bare lige kan gå ind fra gaden og eventuelt hælde kemikalier i de her følsomme områder.
Det er vigtigt for os.
Men det er også vigtigt for Dansk Folkeparti, at man, når der f.eks. opstår et problem med en utæt olietank, uanset hvem der har sagen, er parat til at skride ind med det samme og få fundet ud af det, få kortlagt hvor det er, hvor stort problemets omfang er, få renset op og få sikret, at det ikke breder sig, altså få stoppet ulykken.
Derfor må jeg sige, at som vi ser forslaget her, trænger det til lidt forbedringer.
Mange af de problemstillinger, som også er skitseret her, er vi jo i gang med at løse.
Når vi bl.a. både gennem finansloven og decentrale aftaler giver penge til ny miljøteknologi, så er vi på vej med noget af det rigtige på området her.
Dermed ikke være sagt, at vi ikke kan gøre meget mere end det, vi har gjort.
Men forslaget, som jeg ser det, giver ikke det forkromede overblik over, hvordan vi får løst problemet hundrede procent her.
Så vi er faktisk mere tilbøjelige til at lægge op til, at vi måske taler sammen i udvalget og ser på, om vi skulle lave en beretning, som kunne fortælle lidt om, hvad det egentlig er, vi ønsker på lang sigt på det her område.
I bund og grund synes vi, at man har gjort store fremskridt på området, men det er også et område, som vi vil holde meget, meget nøje øje med, sådan at vi ikke kun får sagt ud til befolkningen, at vi har lavet nogle handleplaner, men at vi faktisk også har handlet på det her område.
Men forslaget, som ligger her, er ikke den helt rigtige løsning, som vi ser det.